Man ernstig beseer in ongeluk; hospitaal glo traagStefan in die hospitaal. Foto: Verskaf Stefan le Grange (28) is Vrydagoggend ernstig beseer in ‘n motorfietsongeluk in Athloneweg in Brakpan. Jillian le Grange, Stefan se suster, sê paramedici was vinnig op die toneel en het haar broer na ‘n plaaslike kliniek geneem waar hy gestabiliseer is. “Hy is toe na die Verre Oos-Rand-hospitaal se ongevalle-afdeling geneem vir verdere behandeling.” Le Grange sê haar broer moes in ‘n saal lê wat slegs plek vir twee beddens het en was die gevolg dat hy halfpad in die gang gelê het. “Daar is x-strale gedoen en vasgestel dat sy linkerarm gebreek is en dat sy pelvis ook op twee plekke gebreek is.” Le Grange sê haar broer het ook van erge pyn gekla in sy linkerbeen maar dat daar niks hieraan gedoen is nie. “Die verpleegsters het vir ons gesê dat ‘n dokter slegs ingeroep word vir noodgevalle en dat Stefan maar tot Maandag sal moet wag.” Le Grange sê die verpleegsters het hulle sleg behandel en was ongeskik. “Ons moes self later Stefan se klere waarmee hy in die ongeluk was verwyder en hom self bad. Hy het ‘n kateter ingehad wat nie skoongemaak of geruil is nie en die beddegoed waarop hy moes slaap was vuil en smerig. Ons het beddegoed van die huis af gebring.” Le Grange het aan Maroela Media bevestig dat Stefan intussen Maandagoggend deur ‘n dokter ondersoek is. “Hulle gaan nou toetse doen om te kyk of daar interne bloeding is. Hulle gaan ook weer x-strale doen en hy ontvang antibiotika. Die dokter sê sy arm gaan geopereer moet word maar dat die teaterlys baie lank is en Stefan moontlik lank gaan moet wag.” Le Grange sê hulle het ‘n klag by die hospitaal ingedien rakende die behandeling wat Stefan ontvang het. Maroela Media het die hospitaal gekontak vir kommentaar en wag op terugvoer. Die Verre Oos-Rand hospitaal was die afgelope paar jaar verskeie kere in die nuus oor beweerde nalatigheid en swak diens.